Potraviny pre športovcov musia byť v súlade s ustanoveniami uvedenými v nariadení (ES) č. 178/2002 (tzv. všeobecné potravinové právo). V dôsledku možnosti klasifikovať potraviny pre športovcov buď 1. ako potraviny určené na osobitné výživové účely v súlade so smernicou 2009/39/ES do 20. júla 2016, kedy bude táto smernica zrušená, alebo 2. ako potraviny na bežnú spotrebu upravené príslušnými horizontálnymi predpismi potravinového práva, sa však prístup k potravinám pre športovcov v jednotlivých členských štátoch odlišuje. Niektoré členské štáty vyžadujú oznamovanie potravín pre športovcov klasifikovaných ako potraviny určené na osobitné výživové účely v súlade so smernicou 2009/39/ES a stanovili ďalšie osobitné predpisy (napr. v oblasti vymedzenia, zloženia, označovania). V prípade potravín pre športovcov, ktoré nie sú klasifikované ako potraviny určené na osobitné výživové účely a ktoré sú upravené horizontálnymi predpismi, môžu členské štáty vyžadovať oznámenie na vnútroštátnej úrovni v zmysle právnych predpisov pre obohatené potraviny a výživové doplnky.

Športovci konzumujú viac potravín pre športovcov v súvislosti so športom než s inými činnosťami a sú ochotní minúť viac na tieto výrobky, než príležitostní športovci. V prípade spotreby, ktorá nesúvisí so športom ani fyzickými činnosťami, je trend opačný. Potraviny pre športovcov konzumuje v súvislosti s fyzickou námahou inou ako športom menej športovcov než príležitostných športovcov. Hlavnými dôvodmi, ktoré uviedli obe skupiny spotrebiteľov vo vzťahu k spotrebe potravín pre športovcov, sú zvýšenie a obnovenie energie.

Ako sa vysvetľuje v kapitole 4 bode 4.1 tejto správy, potraviny určené na osobitné výživové účely musia byť v súčasnosti v súlade so všeobecnou požiadavkou, aby ich zloženie bolo také, aby bol výrobok vhodný na určený osobitný výživový účel. Na základe rámca smernice 2009/39/ES je v prílohe k nariadeniu (ES) č. 953/2009 uvedený zoznam určitých kategórií látok, ktoré sa môžu pridať na osobitné výživové účely do určitých potravín na osobitné výživové účely vrátane potravín pre športovcov. Nie sú však stanovené žiadne osobitné ustanovenia týkajúce sa hodnôt týchto látok, keď sa pridajú.

V súlade s článkom 17 nariadenia (EÚ) č. 1169/2011 sa má povinne uviesť názov výrobku, a má to byť jeho názov podľa právnych predpisov, ak je stanovený na úrovni EÚ alebo na vnútroštátnej úrovni, alebo ak nie je stanovený, jeho zaužívaný názov alebo, ak sa takýto zaužívaný názov nepoužíva, opisný názov. Toto ustanovenie by sa vzťahovalo na označenie „potraviny pre športovcov“. Vo vzťahu k návodu na použitie sa v článku 9 ods. 1 písm. j) nariadenia (EÚ) č. 1169/2011 vyžaduje jeho povinné uvedenie, ak by bez poskytnutia takýchto informácií bolo pre spotrebiteľa ťažké potravinu správne použiť. Návod na použitie, ako sa uvádza v článku 27 ods. 1 nariadenia (EÚ) č. 1169/2011, musí byť uvedený tak, aby umožňoval vhodné použitie potraviny. Okrem toho sa môžu spotrebiteľom poskytnúť dobrovoľné informácie o potravinách v súlade s kapitolou V nariadenia (EÚ) č. 1169/2011.

V smernici 2009/39/ES sa okrem uvedenia určitých výživových vlastností vyžaduje aj to, aby boli potraviny spadajúce do jej rozsahu pôsobnosti určené na osobitné výživové účely a boli jednoznačne rozoznateľné od potravín na bežnú spotrebu. Na tomto základe označili prevádzkovatelia výrobok ako „potravinu pre športovcov“ alebo „výrobok vhodný pre športové činnosti“ a poskytli návod na použitie, pričom uviedli vhodné použitie výrobkov (napr. pred cvičením, počas neho alebo po cvičení).

V súčasnosti existuje už sedem schválených zdravotných tvrdení zameraných na športovcov a niekoľko ďalších, ktoré môžu byť relevantné,. Zdravotné tvrdenia zamerané na športovcov by mali byť podložené vedeckými dôkazmi špecifickými pre túto cieľovú skupinu, a nie pre všeobecnú populáciu. Existujú látky, pre ktoré neboli schválené tvrdenia, pokiaľ ide o priaznivý účinok dotknutého výrobku pre športovcov, a to niekedy aj napriek pozitívnemu záveru úradu EFSA, pretože sa usudzovalo, že z hľadiska zdravotnej politiky nie je tvrdenie prínosom pre všeobecnú populáciu (napr. „vysoký obsah sodíka“).

V tejto kapitole sa uvádza podrobná analýza toho, aký vplyv by mala úprava potravín pre športovcov, ktoré sú v súčasnosti klasifikované ako potraviny určené na osobitné výživové účely, v zmysle horizontálnych predpisov v oblasti potravinového práva bez osobitných právnych predpisov po 20. júli 2016 (po zrušení smernice 2009/39/ES), a či sú osobitné právne predpisy pre dotknuté výrobky potrebné. V prípade potravín pre športovcov, ktoré sa v súčasnosti považujú za potraviny na bežnú spotrebu upravené príslušnými horizontálnymi predpismi potravinového práva, by nenastala žiadna zmena.

Na základe posúdenia vplyvu, ktoré vykonala Komisia pri príprave svojho návrhu, sa z jeho rozsahu pôsobnosti vylúčili potraviny pre športovcov. V návrhu v dôsledku toho predpokladalo, že potraviny pre športovcov aktuálne umiestnené na trhu v súlade so smernicou 2009/39/ES by mali byť po 20. júli 2016, keď nadobudne účinnosť nariadenie o potravinách pre osobitné skupiny, v súlade s inými zodpovedajúcimi horizontálnymi predpismi potravinového práva EÚ.

V roku 2011 prijala Komisia legislatívny návrh s cieľom zjednodušiť právny rámec upravujúci potraviny určené na osobitné výživové účely. Cieľom návrhu bolo zrušiť koncepciu potravín určených na osobitné výživové účely zrušením smernice 2009/39/ES vrátane osobitných smerníc prijatých v tomto rámci, a jej nahradením novým rámcom, ktorý zahŕňa len potraviny pre určité zraniteľné skupiny spotrebiteľov, pre ktoré boli odôvodnené osobitné predpisy týkajúce sa zloženia a informácií. Táto zmena sa osobitne týkala potravín pre športovcov, pretože bolo veľmi často ťažké porozumieť, či sa určitý potravinový výrobok musí považovať za potravinu určenú na osobitné výživové účely pre športovcov alebo potravinu na bežnú spotrebu obohatenú určitými živinami so zdravotným tvrdením zameraným na športovcov. Viedlo to tiež k situácii, že bolo hlásené vyhľadávanie najvýhodnejších právnych predpisov (tzv. legislation shopping), kedy si prevádzkovatelia podľa toho, ako sa im to hodilo, vyberali, či budú postupovať v súlade so smernicou 2009/39/ES alebo s inými horizontálnymi predpismi v oblasti potravinového práva, ako je opísané v kapitole 4 bode 4.2.

Ak vezmeme do úvahy, že pre potraviny pre športovcov klasifikované ako potraviny určené na osobitné výživové účely neboli stanovené žiadne osobitné požiadavky týkajúce sa zloženia týchto potravín, na ich zloženie sa teda vzťahujú len uvedené požiadavky.

Po 20. júli 2016 sa budú potraviny pre športovcov klasifikované ako potraviny určené na osobitné výživové účely považovať v súlade s horizontálnymi predpismi potravinového práva buď za potravinové doplnky, ktoré spadajú do vymedzenia pojmu uvedeného v smernici 2002/46/ES, alebo za obohatené potraviny v súlade s nariadením (ES) č. 1925/2006.

V prípade obohatených potravín sa v článku 6 ods. 6 nariadenia (ES) č. 1925/2006 stanovuje, že vitamíny a minerálne látky pridané do potravín sa majú v potravine nachádzať aspoň vo „významnom množstve“ podľa vymedzenia uvedeného v nariadení (EÚ) č. 1169/2011. Do potravín pre športovcov sa niekedy pridávajú vitamíny a minerálne látky v množstve nižšom, než je „významné množstvo“, aby sa zabezpečilo, že zloženie výrobku čo najlepšie reaguje na potreby tela pri vykonávaní určitej športovej činnosti. V tomto kontexte je potrebné vziať do úvahy, že v nariadení (ES) č. 1925/2006 je stanovená možnosť udeliť v odôvodnených prípadoch pre určité kategórie potravín výnimku z požiadavky „významného množstva“. V dôsledku toho existuje primeraný základ v súlade s nariadením (ES) č. 1925/2006, ktorý by umožnil, aby mohli potraviny pre športovcov, ktoré sú v súčasnosti klasifikované ako potraviny určené na osobitné výživové účely, po 20. júli 2016 aj naďalej obsahovať menej ako významné množstvo vitamínov a minerálov.

Vzhľadom na pridanie látok iných, než sú vitamíny a minerálne látky, nedošlo až doteraz k žiadnej harmonizácii, pokiaľ ide o obohatené potraviny v zmysle nariadenia (ES) č. 1925/2006 a výživové doplnky v zmysle smernice 2002/46/ES. Členské štáty tak majú v súlade s článkami 34 až 36 Zmluvy o fungovaní Európskej únie možnosť zaviesť vnútroštátne predpisy v tomto smere vo vzťahu k akýmkoľvek iným potravinovým výrobkom, ktoré sú dnes klasifikované ako výživové doplnky alebo obohatené potraviny. Ak majú členské štáty v úmysle prijať takéto predpisy, uplatňujú sa články 11 a 12 nariadenia (ES) č. 1925/2006. Situácia je podobná, aj pokiaľ ide o maximálny obsah vitamínov a minerálnych látok, v prípade ktorých tiež nedošlo k harmonizácii. Po 20. júli 2016, kedy sa budú potraviny pre športovcov, ktoré boli predtým klasifikované ako potraviny určené na osobitné výživové účely, upravovať v horizontálnych predpisoch, sa budú takéto vnútroštátne predpisy vzťahovať na potraviny pre športovcov.

6.4.Aspekty týkajúce sa oznamovania vyžadovaného príslušnými vnútroštátnymi orgánmi

V článku 11 ods. 1 smernice 2009/39/ES sa v prípade potravín určených na osobitné výživové účely, ktoré nepatria do žiadnej zo skupín uvedených v prílohe I k smernici, vyžaduje oznamovanie. V prílohe I sú uvedené osobitné skupiny potravín určených na osobitné výživové účely, pre ktoré sa vyžadovalo stanovenie osobitných ustanovení. Aj keď sú v tejto prílohe uvedené potraviny pre športovcov, neprijali sa žiadne osobitné predpisy. Z tohto dôvodu členské štáty zaviedli rôzne prístupy k oznamovaniu, pričom niektoré oznámenie v prípade potravín pre športovcov, ktoré sú klasifikované ako potraviny určené na osobitné výživové účely, vyžadujú a niektoré ho nevyžadujú.

Po 20. júli 2016 budú musieť byť potraviny pre športovcov, ktoré boli predtým klasifikované ako potraviny určené na osobitné výživové účely, v súlade s horizontálnymi predpismi o výživových doplnkoch alebo obohatených potravinách. V prípade výživových doplnkov a obohatených potravín môžu členské štáty vyžadovať oznamovanie na účely monitorovania. To, či sa bude v prípade potravín pre športovcov, ktoré boli predtým klasifikované ako potraviny určené na osobitné výživové účely, vyžadovať prípadné opakované oznamovanie, bude závisieť od rozhodnutia členských štátov. Z tohto hľadiska je možné očakávať rozdiely, je však potrebné poznamenať, že už v kontexte smernice 2009/39/ES sa oznámenie nepovažuje za výrazné administratívne zaťaženie pre prevádzkovateľov.

6.5.Ďalšie aspekty

Po 20. júli 2016 budú mať všetky potraviny pre športovcov rovnaké právne postavenie. Posilnilo by to konkurenciu medzi výrobcami a súčasne by to malo kladný vplyv na konkurencieschopnosť dotknutého odvetvia. Môže to mať kladný vplyv na cenu potravín pre športovcov. Môže však dôjsť aj k určitému zápornému vplyvu na konkurencieschopnosť výrobcov v osobitnom odvetví potravín pre športovcov, ktorí v súčasnosti fungujú v súlade so smernicou 2009/39/ES a ktorí stratia svoje osobitné postavenie.

Náklady na zmenu označenia a opätovné oznámenie (ak sa zavedú povinnosti predložiť takéto oznámenia) nebudú významné, ale mohli by sa vyskytnúť dodatočné náklady vyplývajúce z určitého preformulovania potravín pre športovcov, ktoré sa v súčasnosti považujú za potraviny určené na osobitné výživové účely, s cieľom dosiahnuť súlad s požiadavkami nariadenia (ES) č. 1925/2006,,. Je možné očakávať aj dodatočné náklady v prípade potravín pre športovcov, ktoré sú v súčasnosti umiestnené na trhu v súlade so smernicou 2009/39/ES, v kontexte žiadostí o schválenie zdravotných tvrdení. Neočakávajú sa zmeny v postupoch príslušných orgánov pri presadzovaní predpisov v porovnaní so súčasnou situáciou.

7.Zhrnutie stanovísk príslušných vnútroštátnych orgánov a zainteresovaných strán

Väčšina príslušných vnútroštátnych orgánov je presvedčená, že existujúce horizontálne predpisy potravinového práva sú buď pomerne vhodné alebo veľmi vhodné na regulovanie potravín pre športovcov. Šesť príslušných vnútroštátnych orgánov uznalo potrebu osobitných predpisov pre potraviny pre športovcov.

Prevádzkovatelia sa jasne rozchádzajú v otázke, či sú potrebné osobitné právne predpisy pre potraviny pre športovcov alebo či by sa mali potraviny pre športovcov upravovať horizontálnymi predpismi potravinového práva.

Jedna skupina z daného odvetvia, ktorá podporuje osobitné ustanovenia, by chcela zavedením osobitných požiadaviek v oblasti vymedzenia pojmov, zloženia a informovania týkajúcich sa potravín pre športovcov zabezpečiť, aby boli takéto potravinové výrobky jednoznačne rozoznateľné od bežných potravín. Podľa tejto skupiny nie je možné pri súčasných horizontálnych predpisoch potravinového práva zaručiť kvalitu výrobku vrátane jeho bezpečnosti a vhodnosti pre cieľovú skupinu a náležité poskytovanie informácií o potravinách pre športovcov, najmä pokiaľ ide o nariadenie (ES) č. 1924/2006 o výživových a zdravotných tvrdeniach. V stanovisku tejto skupiny sa uvádza, že by to odradilo od inovácií, pretože schválenie nových zdravotných tvrdení môže byť mimo možností prevádzkovateľov.

Na druhej strane ďalšia skupina v danom odvetví sa nazdáva, že príslušné horizontálne predpisy potravinového práva sú dostatočné na riadenie rôznych aspektov (napr. bezpečnosti a zloženia potravín a informovania o nich) týkajúcich sa potravín pre športovcov a že neexistencia osobitných právnych predpisov zabraňuje vyhľadávaniu najvýhodnejších právnych predpisov (tzv. legislation shopping). Podľa jej názoru potraviny pre športovcov nie sú určené pre určité skupiny zraniteľných osôb, ale pre širokú škálu obyvateľstva, ktorá sa venuje športovým činnostiam na rôzne účely (napr. športovci na profesionálne účely, príležitostní a rekreační športovci na účely telesného a duševného zdravia). Táto skupina prevádzkovateľov je presvedčená, že zavedenie osobitných predpisov vrátane vymedzenia pojmov v prípade potravín pre športovcov by mohlo viesť k vzniku nadmerného množstva ustanovení, čo by malo negatívny vplyv na inováciu. Táto skupina prevádzkovateľov si však myslí, že niektoré osobitné aspekty, najmä pokiaľ ide o výživové a zdravotné tvrdenia, sa v rámci horizontálnych predpisov potravinového práva neriešia primeraným spôsobom.

Prevádzkovatelia potravinárskych podnikov majú vo všeobecnosti záujem o to, aby právne predpisy, či už horizontálne alebo osobitné, v prípade potravín pre športovcov primeraným spôsobom umožňovali poskytovanie relevantných informácií, pričom sa má osobitná pozornosť venovať výživovým vlastnostiam a určenému použitiu. Zhodnú sa aj v tom, že určité opatrenia zavedené na vnútroštátnej úrovni, napríklad pokiaľ ide o výživové doplnky a obohatené potraviny, môžu viesť k vzniku prekážok na vnútornom trhu a mali by negatívny vplyv na cezhraničný obchod v EÚ.

Nakoniec je potrebné spomenúť, že prevádzkovatelia potravinárskych podnikov poukázali na problém používania dopingových látok. Tento problém sa však netýka európskych právnych predpisov v oblasti potravín a mal by sa riešiť na základe medzinárodných a dobrovoľných noriem.

8.Záver

Existujú jasné náznaky, že šport sa stal rozšírenou aktivitou širokej verejnosti. V dôsledku toho je ťažko možno charakterizovať ľudí, ktorí sa venujú športovej činnosti, ako osobitnú zraniteľnú skupinu spotrebiteľov, ale skôr ako cieľovú skupinu širokej verejnosti, ktorá je chránená na príslušnej úrovni horizontálnymi právnymi predpismi.

Z hľadiska zvyšujúcej sa komplexnosti horizontálnych predpisov potravinového práva dosiahnutej za posledné roky je príslušný legislatívny rámec pripravený zabezpečiť, aby mohli potraviny pre športovcov, ktoré sú v súčasnosti klasifikované ako potraviny určené na osobitné výživové účely, zostať na trhu a mohli tam fungovať. Horizontálne predpisy potravinového práva poskytujú pre tieto výrobky potrebné záruky z hľadiska potravinovej bezpečnosti, zloženia potravín, informovania spotrebiteľa a právnej istoty. V dôsledku toho sa nielenže budú na všetky potravinové výrobky pre športovcov vzťahovať rovnaké legislatívne požiadavky, ale budú mať aj tú istú úroveň harmonizácie ako iné potraviny spadajúce pod horizontálne predpisy potravinového práva. Očakáva sa, že prostredníctvom zjednodušenia a sprehľadnenia právneho rámca, ktorý sa vzťahuje na potraviny pre športovcov, sa zvýši právna istota a obmedzí sa súčasná rozdrobenosť vyplývajúca z rôznych právnych rámcov.